
Tanári instrukciók:
Ráhangolódás
1. Az emlékezés állandósága
A diákok válaszait fürtábrán vezessük fel a táblára. Igyekezzünk a kérdést minél több aspektusból megközelíteni.


					emlékezés



Lehetséges válaszelemek:
· az emlékezés felfogható pillanatként, de egy folyamatként, folytonosságként is
· azáltal, hogy minden pillanat a megvalósulásakor múlttá is válik, az emlékezés felfogható egy örök, végtelen folyamatként is
· valami, ami összeköti a múltat és a jelent, hiszen mindig a jelen egy adott pillanatában történik, de a múltat emeli át jelenben, teszi jelenvalóvá
· elmossa a valóság határait, felborítja az időről alkotott fogalmainkat is, egy olyan rés, ami bizonyos szempontból idő nélküli
· a személyes emlékezés egy olyan külön világ, tér, amiben az ember egyedül van, bennünk (a fejünkben? szívünkben? érzékelésünkben?) történik
· mindenki máshogy emlékezik ugyanarra a történésre (ez rengeteg emberi konfliktus forrása)
· legtöbbször öntudatlanul emlékezünk, egy önműködő folyamat
· kiválthatja bármi, ami az érzékszerveinkre hat: egy látvány, egy hang, egy illat, egy tapintás
· de emlékezhetünk tudatosan is, az emberiség évezredek óta a legkülönbözőbb módokokon foglalkozik emlékállítással
· a legfontosabb és leggyakoribb emlékállítás a síremlék, a halottaink „életben tartása”
· emléket állíthatunk embernek (~síremlékek), de eseményeknek is
· tehát nemcsak személyes, de kulturális emlékezet is létezik (~Assmann)
· a közösségi emlékezés terméke a történelemtudomány, de hasonlóan a személyes emlékezethez, a történelemben is máshogy emlékezünk ugyanazokra az eseményekre, különböző narratívákat alakítunk ki

Ráhangolódás
1. Az emlékezés állandósága
Salvador Dali, a spanyol szürrealizmus egyik leghíresebb alkotója 1931-ben festette meg az alábbi, Az emlékezet állandósága című festményét.
Vizsgáljátok meg az alábbi festményt, és beszélgessetek három-négy fős csoportokban a következő kérdésekről!
1) Mi az az emlékezés?
2) Mikor, hogyan emlékezünk, mi válthatja ki?
3) Milyen szintjei, rétegei lehetnek az emlékezésnek?
4) Hogy tudjuk segíteni az emlékezést?
5) Vajon miért fontos nekünk?
6) Hogyan ábrázolja az emlékezést, milyen aspektusát ragadja meg a festmény? Vajon miért Az emlékezet állandósága a címe? 







[image: The Persistence of Memory, 1931 - Salvador Dali - WikiArt.org]













Tanári instrukciók 
Jelentésteremtés
2. Mi az a képvers?
1-2. feladat: Lehetséges válaszelemek:
· a költeményt elsődlegesen képként fogadjuk be és csak ezután kerül a figyelmünk előterébe a verbális dimenzió, olvassuk el a szavakat és próbáljuk társítani a képhez
· ezzel a vers, ahogy általában a képversek, modellálják a befogadás folyamatát is: az első benyomás pusztán pillanatnyi, a gondolatok és az együttes értelmezés csak ezután következik
· a kép egy pillanatot tesz időtlenné, ahogy a cédrus sebe is az emberi perspektívából örökkévalónak tűnik, a képet alkotó szöveg pedig ezáltal egyrészt a halandó embereket, híres történelmi szereplőket emel át az örökkévalóságba, de ugyanakkor egyszersmind felhívja a figyelmet az emberi test és élet törékenységére, múlandóságára is
· a természet örökkévalósága kerül szembe az emberi élet illékonyságával
· felfogható így a költemény egyfajta emlékműként is, amely szintén mindig az emberi halandóságot hivatott felülmúlni, az emlékezés természetéből fakadóan a múltat „örökkévalóvá” emeli, hiszen az emlékezés folyamatát elindítva az mindig a jelenbe emelődik át
· a képvers tehát már önmagában is a pillanatnyiság és az örökkévalóság közötti teret fogja be, intermediális jellegéből fakadóan pedig a gondolkodás folyamatát is leképezi


Jelentésteremtés
2. Mi az a képvers?
a. Vizsgáljátok meg az alábbi képverseket és próbáljatok párokban megfogalmazni a képvers jellegzetességeit, ha tudtok, alkossatok definíciót is! Gondolkodjatok el arról is, hogy általában mik a kép és a szöveg jellegzetességei, illetve miben különbözik a képvers olvasása, befogadása a „hagyományos” versekétől!
[image: Képvers. Guillaume Apollinaire: A megsebzett galamb és a szökőkút]
[image: Nem érhető el leírás a fényképhez.]


[image: A képen szöveg látható

Előfordulhat, hogy az AI által létrehozott tartalom helytelen.]Apollinaire



b. Olvassátok el a képvers definícióját a Kulturális Enciklopédia szerint, vessétek össze a ti megoldásaitokkal!

„A képvers (kalligramma) olyan vers, amely szakaszait, sorait, betűit úgy helyezi el, hogy valamilyen kép, alakzat rajzolódjon ki belőlük. Hagyományosabb formájában egy „szabályos” versszöveget rendez el képszerűen a szerző, mint például Apollinaire (A megsebzett galamb és a szökőkút, 1918) vagy Radnóti Miklós. A másik típusában már nem – vagy alig – szerepel folyamatosan összefüggő szöveg, a betűsorok is képi elemként jelennek meg. Ebben a futuristák voltak az úttörők. A képverset már a késői görög költészet is ismerte, majd a reneszánsz újította fel s kedvelték a német barokk költők is, legsűrűbben azonban az avantgárd irányzatokban fordul elő. A magyar költészetben Kassák, Babits, Radnóti, Illyés és Weöres is alkalmazta, Nagy László pedig egész ciklust állított össze ilyen verseiből (Képversek és betűképek).” 
(forrás: Kulturális Enciklopédia)


3. Seb a cédruson – kézirat 
Nagy László életművében szép számmal találkozhatunk képversekkel, a költő tudatosan kísérletezett ezzel a formával. A legtöbb képvers a Képversek és betűképek (1973) című ciklusban jelent meg, ide tartozik a Kereszt az első szerelemre című költemény is. Az alábbi, kéziratos formában látható, Seb a cédruson című vers viszont az azonos című ciklus (1967-1973) nyitódarabja. 
Czine Mihály a következőket jegyezte fel keletkezéstörténetéről: „Író-olvasó találkozókon többször hallottam Nagy Lászlótól egy képverset a cédrusról. Elmondta »történetét« is. Van egy libanoni cédrusdarabja, azon van egy forradás. Egy emberalakra hasonlító seb. A sebet kivágta a fából, de az emberarc ott maradt, negatívban. A libanoni cédrus négyezer évet is megél: láthatta Mózest, Jóbot, Jézust, Spartacust; népeket és történelmeket; sebeket és mindig sebeket. Ezt írta meg Nagy László a cédrus sebére hasonlító képversben.” (Czine, 1981, 486.)[footnoteRef:1] [1:  Vass, 2006, 47.] 

Beszélgessetek röviden a vers megvizsgálása után a következő kérdésekről:
1) Hogyan fogadjuk be a verset első ránézésre, mik az első gondolataink, benyomásaink?
2) A költemény háttértörténetét is figyelembe véve hogyan dolgozza fel a vers ember és természet viszonyát? Milyennek mutatja fel az embert a költemény és milyennek a természetet? Milyen viszonyba kerül ezáltal a szöveg címe és a vizuális elrendezés?
3) Hogyan kapcsolódhat a szöveg mindezek nyomán az emlékállítás témaköréhez, miért lehet fontos a „seb” kifejezés a címben?


[image: A képen szöveg, papír, levél, könyv látható

Előfordulhat, hogy az AI által létrehozott tartalom helytelen.]

Tanári instrukciók
3. Halál és szerelem 
Ezt a feladatot elhagyhatjuk vagy használhatjuk ráhangolódásként az első feladat helyett is, tematikusan mindkettő elő tudja készíteni a Kereszt az első szerelemre vers elemzését. 
Lehetséges válaszelemek:
· mindkettőhöz intenzív, végletes érzések kapcsolódnak, a szerelemhez társulhat a halálhoz hasonló félelem
· a halál maga a visszafordíthatatlan vég, a szerelmet is sokszor végesként képzeljük el
· más szempontból viszont felfoghatjuk a szerelmet örökként is, ahogy a halált is az öröklétbe való átlépésként
· a szerelemben kicsit mindig meghalunk, elmosódnak az én határai, ahogy a halált is felfoghatjuk az én megszűnéseként
· hasonlóképp a szerelem vége is felfogható egyfajta halálként

3. Halál és szerelem 
A halál és a szerelem az emberi lét két nagy misztériuma, így a különböző művészeti ágak leggyakoribb témája is. A két fogalmat hajlamosak vagyunk elképzelni mint ellentéteket, két végletet. De vajon mi bennük a közös?
A következő ábra segítségével gyűjtsetek párokban hasonlóságokat! 

halál		szerelem







Tanári instrukciók
4. Nagy László: Kereszt az első szerelemre
A verset fel lehet olvasni tanári felolvasással is, de esetleg érdemes megkérni 1-2 vállalkozó diákot, hogy próbálják meg felolvasni, hiszen feltételezhetően egészen más változatokat eredményezhet egyik vagy másik olvasási mód.
Lehetséges válaszelemek:
· A versbeszélő egy szerelemtől búcsúzik, a volt szerelem elgyászolásáról beszél
· ugyanakkor az nem derül ki, hogy szerelme meghalt-e, vagy csak maga a szerelem ért véget 
· a megszólítottról sem tudunk meg sokat, az sem mindig világos, hogy a beszélő a szerelméhez vagy a megszemélyesített szerelemhez beszél-e, bizonyos pontokon még az önmegszólítás lehetőségét is fel lehet vetni 
· a szöveg első része úgy tűnik, hogy a régmúlt síkjára emlékezik vissza, a második részben jelen és múlt idő is megjelenik, az utolsó rész viszont, bár a jelen időben szólal meg, az elmúlást tematizálja (~ emlékezés), a kezdetet és a véget köti össze, a kereszt – amely érthető konkrét keresztre, de természetesen magára a versre is –, a jelen fájdalmaiból épül, egy kitágított jelenidőben a vers olvasásakor újra és újra, ugyanakkor képként örökkévalóként lesz jelen
· a szövegben nagyon fontos szerepe van az érzékelésnek, az első részben a színek dominálnak (fehér, vörös, zöld, arany), egyfajta évszaktoposz is felfedezhető, mintha a téli meggyestől, a kizöldülő tavaszig jutnánk el: a hó mintha csak részlegesen rejtené el az elásott szerelmet, a tavasz viszont magával hozza a megújulást, az elrejtett szerelem felfedését és így a könnyeket is
· a második részben az éjszaka és az álom motívuma dominál, gondolati síkon is mintha az álom keveredne a valósággal, a képiség itt is jelentős, a látás mellett a hallás is előtérbe kerül
· a harmadik rész is rákapcsolódik erre a motivikus hálóra, egyrészt a madár motívum itt is visszaköszön, másrészt a delíriumos állapot (és a nagyon sokértelmű „láz” kifejezés) az álomhoz hasonló képi összhatást eredményez
· a vers végig kétütemű nyolcasokból áll, ugyanakkor a közepső részben a cezúra változása, illetve az elválasztások és nyelvi játékok jobban megtörik a sorokat, nehezítik a felolvasást és ritmikailag más hatást kelt – az elkülönülés tehát nemcsak képileg, de hanghatásban is megjelenik
· az első és a második rész között tartalmilag feszültség van, hiszen az elásás aktusa mintha a régmúltban történne, ugyanakkor az emlékállítás, a kereszt emelése az öregedő test jelenében történik meg
· ezáltal a szöveg egyszersmind az „emlékezés állandóságát” is tematizálja, a gyász mintha egy emberéletet végigkísérő folyamatként jelenne meg, az első szerelem, a kezdet és az emberi élet vége szorosan összefonódik
· feszültséget kelt az is, hogy az emlékezés mint egy örökkévaló folyamat a halállal (akár metaforikus halállal), a végességgel kapcsolódik össze, miközben éppen maga a szöveg az, ami az emlékjelet megteremti, így emelve át a múltat az „örök jelenbe”

4. Nagy László: Kereszt az első szerelemre
[image: ]
Olvassátok el a verset, majd csoportokban vizsgáljátok meg, értelmezzétek azt a következő szempontok szerint! A verset a következő szempontok szerint osszátok részekre: első vízszintes rész (1), függőleges rész (2), második vízszintes rész (3)
Az első csoport az 1-2 részt, a második a 2-3 részt, a harmadik az 1-3 részt vizsgálja!
Kérdések:
a) Kihez beszél a vers beszélője, mit tudunk meg róla, milyen metafora kapcsolható hozzá? Mit tudunk meg magáról a versbeszélőről?
b) Milyen idősíkokat tudtok felfedezni a versben? Milyen kapcsolatban állnak ezek egymással?
c) Milyen szerepe van a versben az érzékelésnek, milyen érzékszerveket mozgat meg és hogyan teszi ezt? Mik a két rész fő motívumai, hogyan fogják egybe ezek a szöveget?
d) Mit tudunk elmondani ritmikailag a versről, hogyan változik ez az egyes részekben? 
e) Hogyan viszonyul egymáshoz a két rész? 
f) Találtok-e ellentmondásokat a szövegben?

Reflektálás
5. Képvers egy emlékről
Válasszátok ki egy emlékeket, majd írjátok le úgy, hogy csak főneveket és mellékneveket használtok hozzá! Párokban meséljétek el így egymásnak, majd készítsetek a párotok emlékéből képverset!





2. óra: Árvácska sírverse

Tanári instrukciók 
Ráhangolódás
1. Ruházkodás
Lehetséges válaszelemek: 
· a ruha rengeteg mindent jelképez a mindennapokban, jelöli egy ember stílusát, egy csoporthoz tartozását, anyagi helyzetét, szocioökonómiai és szociokulturális hátterét
· a ruha lehet a különbözőség kifejezése, de bizonyos öltözködés az egységet hivatott kifejezni
· bizonyos helyszíneken egyenruhát kell hordani
· épp ezért a ruha alapján meg is ítéljük az embereket, ez az, ami először a szemünkbe ötlik valakin
· a ruha alapfeltétele a társadalomba való belépésnek, a közterekben való jelenlétnek
· ezzel szemben a meztelenség tabu, a bűnbeesésnek is fontos motívuma a ruházkodás, de épp ezért, mert meztelenül születünk és meztelenül megyünk a sírba is
· ugyanakkor a ruha védelem is, az ember környezetnek való kitettségét csökkenti, kontrolt ad az ember kezébe a környezeti hatások ellen

Ráhangolódás
1. Ruházkodás
Beszéljétek meg párokban a következő kérdéseket:
a)  Mit kapcsolunk a ruhához, öltözködéshez? 
b) Mit jelképezhet a ruha, hogyan befolyásolja a mindennapjainkat?

Tanári instrukciók
Jelentésteremtés
2. Árvácska sírverse: „képverstelenített” változat
Lehetséges válaszelemek:

· a cím alapján számíthatunk valakinek a laudációjára, egy híres ember sírversére, tetteinek leírására, ugyanakkor az „árvácska” kifejezés már elbizonytalanító lehet, hiszen miért készül egy virágnak sírvers
· a költeményben el van mosva a személy – virág határ, több ponton eldönthetetlen, hogy miről is van szó
· fontos motívum a ruha, illetve a szépség is, ez összekapcsolódik a név jelentésével, hiszen a virághoz kifejezetten kötjük a szépséget
· a szépség és a virág egybejátszása viszont rögtön az elmúlást idézi fel, a költemény így az emberi élet múlandóságát, a fiatalság elmúlását a virágok rövid életével kapcsolja össze
· fontos motívum mindezek mellett az árvaság is, amely a név harmadik jelentésrétege, a költemény ezt a dimenziót a halállal való magánnyal, árvasággal kapcsolja össze
· feszültséget kelt a versben a virág „ruházkodása” is, ráadásul a porban való ruházkodás, hiszen a halált és a temetkezést éppen a meztelenséggel szoktuk összekötni
· a szöveg kulcspontja így lehet az „ítéletet álmodom” kifejezés, így mintha a sírban való ruházkodás a társadalmi elvárások síron túliságát sugallná
· a versbeszélő épp olyan egyedül van a porban, mint amennyire magányos volt élete során, a szépségét nem a szép ruha, hanem az eredendő szépség adta, a külső tekintetek ítélete viszont halála után is köti az evilági léthez
· a másik kulcselem lehet az álmodás motívuma: a versbeszélő kilépési lehetősége magányából és nyomorából kizárólag az álmodás, a tragikumot viszont fokozza, hogy a sírban is kilépési lehetőségre van szüksége, árvaságát a halál sem tudja feloldaniú
· a vers megidézheti Móricz Zsigmond regényét, de a virág–világ szójáték az Ómagyar Mária-siralmat is, amely még egy jelentésréteggel bővíti a szöveget: a versbeszélő szenvedését Jézus szenvedéstörténetével állítja párhuzamba, ugyanakkor itt ráadásul egy olyan lírai énről van szó, akinek nincs édesanyja, miközben az első magyar versben éppen a gyermekét sirató édesanya szólal meg 
· így Árvácska sorsa még tragikusabb keretbe kerül, hiszen őt nincs, aki sirassa 

3. Árvácska sírverse: a képvers-változat
Lehetséges válaszelemek:

· a képvers egy lányt ábrázol, így az értelmezésben az emberi perspektívát helyezi előtérbe
· a ruha alakja ráerősít a ruházkodás motívumára
· ugyanakkor a feltartott kezek egyszersmind egy keresztet is formálnak, így a halál motívuma is előtérbe kerül, és a krisztusi áthallás is felerősödhet


Jelentésteremtés
2. Árvácska sírverse: „képverstelenített” változat
Olvassátok el a következő verset, majd csoportokba válaszoljatok a kérdésekre!
Nagy László: Árvácska sírverse
Virág voltam hajdanán
Világ volt a mostohám
Szép lány voltam 
úgy megholtam
Szép ruhát még 
sose hordtam
Virág vagyok holtan is
Álmodom a porban is
Ítéletet álmodom
Majd rázkodom
S ruházkodom

a) Mire asszociálunk a cím alapján, hogyan változnak az előfeltevéseink a vers elolvasása után?
b) Milyen motívumok tartják össze a szöveget?
c) Milyen ellentmondásokat találtok a szövegben?
d) Milyen korábbi olvasmányélményeitekhez tudjátok kapcsolni a szöveget?


3. Árvácska sírverse: a képvers-változat
Vizsgáljátok meg az eredeti verset és beszéljétek meg, miben befolyásolja a korábbi értelmezést a vers képi vetülete!
[image: Árvácska, a görög drámahős | Országút]



Reflektálás

4. Képvers készítése

Készítsetek párokban egy alternatív képverset Nagy László verséből! Nyugodtan engedjétek el a fantáziátokat és koncentráljatok a szöveg motívumainak vizuális megjelenítésére!

